Псэр къулей ящI
Мэлбахъуэ Тимборэ и цIэр зезыхьэ Лъэпкъ библиотекэмрэ Къалэн куэд щагъэзащIэ щIалэгъуалэ центрымрэ «Псэр къулей зыщI еджэныгъэ» буктрейлерхэм (тхылъхэм ятеухуа видеонэтын нэхъыфI) я зэпеуэ къыхалъхьащ. Ар Хэку зауэшхуэм ТекIуэныгъэ къызэрыщытхьрэ илъэс 70 зэрырикъуамрэ 2015 гъэр Литературэм и илъэсу зэрыщытамрэ пащэу къызэрагъэпэщащ.
Буктрейлер Iэмалым зэманым декIу гаджетхэр, кинор, Интернетыр, литературэр хохьэ. А щIыкIэм тхылъыр видеоIэмалкIэ уегъэцIыху, тхыгъэм и гупсысэ нэхъыщхьэмрэ уигу къинэжыну Iыхьэхэмрэ къызэщIеубыдэ.
Зэпеуэм хэт хъунущ республикэм щыпсэууэ зи ныбжьыр илъэси 10 — 35-м къриубыдэу видео техыным, абы и зэгъэзэхуэжыным хуэIэрыхуэ дэтхэнэри.
Iыхьищу зэщхьэщыха зэпеуэр 2015 — 2016 гъэхэм ирагъэкIуэкIыну я мурадщ.
Мы зэманым «ФIыуэ слъагъу тхылъым сытопсэлъыхь» зэпеуэм и ещанэ Iыхьэр ирагъэжьащ. Ар унэтIыныгъищкIэ гуэшауэ щытщ:
1. «Си сабиигъуэм и тхылъ» — ущыцIыкIум фIыуэ плъагъуу щыта тхылъым, сабий тхакIуэм е журналым (псалъэм папщIэ «Солнышко», «Нур», «Нюр», «Мурзилка», «Веселые картинки» нэгъуэщIхэми) тепсэлъыхьын;
2. «ЛIэщIыгъуэ псоми анэдэлъхубзэ ухуейщ…» — адыгэбзэкIэ е балъкъэрыбзэкIэ тха художественнэ тхыгъэ гуэрым теухуэн;
3. «Дунейр къысхузэIузых тхылъ» — урыс е хамэ къэрал тхакIуэм и Iэдакъэ къыщIэкIа, тхылъыр зытеухуам емылъытауэ уи Iуэху еплъыкIэр зезыгъэхъуэжа е уи щIэныгъэм хэзыгъэхъуа гуэрым тепсэлъыхьын.
Зэпеуэм хэтынухэм я лэжьыгъэхэр мазаем и 1-м щыщIэдзауэ фокIадэм и 31-м пщIондэ Iахынущ.
Лэжьыгъэхэм Лъэпкъ библиотекэмрэ ЩIалэгъуалэ центрымрэ я Интернет сайтхэм нэIуасэ защыхуэфщIыфынущ, апхуэдэуи фигу ирихьамкIэ Iэ фIэт хъунущ.
КъэпщытакIуэ гупым лэжьыгъэхэр къызэщIакъуэжа иужь, щэкIуэгъуэм и 10-м, ЩIалэгъуалэм я дунейпсо махуэм, текIуахэр ягъэнэIуэнущ.
Зэпеуэм узэрыхэтымкIэ дэфтэрхэм «Лэжьыгъэм и фIэщыгъэр» къыщыбгъэлъагъуэм деж «Буктрейлерхэм я зэпеуэ» дамыгъэ тебгъэувэу, узыхэтыну Iыхьэр къэбгъэлъэгъуэн хуейщ.
УпщIэ зиIэхэр фыпсалъэ хъунущ мы телефонхэмкIэ: (88662) 77-48-46;77-45-96.
Зэпеуэм теухуа хъыбар псори Лъэпкъ библиотекэм (www.гнбкбр.рф), ЩIалэгъуалэ центрым (молодежькбр.рф) я сайтхэм къыщыбгъуэтыфынущ.
Къэбэрдей-Балъкъэр Республикэм Граждан жылагъуэ
IуэхущIапIэхэм ядэлэжьэнымрэ лъэпкъ IуэхухэмкIэ и управленэ.
